**Ragnar Hult**, nado en Pohja (Finlandia) o 4 de marzo de 1857 e finado en Helsinqui o 25 de setembro de 1899, foi un naturalista finlandés. Especializado en botánica, xeografía e xeoloxía foi precursor na identificación da sucesión ecolóxica e un dos primeiros en estudar a xeomorfoloxía de Galicia.

Traxectoria
-----------

Era fillo dun sueco de Finlandia e morou en Helsinqui dende os catro anos. Alí cursou estudos universitarios de Botánica, que rematou en 1878. Centrando o seu interese na distribución espacial das plantas, a fitoxeografía, en 1881, tras unha breve estada en Suecia, publicou a tese de doutoramento *Försök till analytisk behandling af växtformationerna* (estudo analítico das comunidades vexetais). Este traballo converteuno nun dos primeiros en estudar a sucesión ecolóxica.

Profesor de Fitoxeografía da Universidade de Helsinqui dende 1886, foino tamén de Xeografía no mesmo centro dende 1890. Defendeu a independencia da xeografía e o seu vencello coas Ciencias Naturais. Fomentou a divulgación do coñecemento xeográfico e fundou a Asociación Xeográfica Finlandesa (1887) e o Departamento de Xeografía da Universidade de Helsinqui, e buscou a inclusión da Xeografía como materia escolar.

Adentrouse no estudo do relevo de Finlandia, concluíndo que no período entre as antigas oroxenias e o Cuaternario foi cando naceron as principais formas xeomorfolóxicas, aínda que logo foron modificadas polo glaciarismo. Buscando confirmar esta hipótese, fixo unha viaxe á Península Ibérica no ano 1898. Entre xaneiro e o verán de 1899 investigou en Galicia. En Pontevedra, o 13 de febreiro, asina o artigo "Granitens vittring i malicien", que aparecería na *Meddelanden af Geografiska Foreningen i Finland* correspondente aos anos 1899 e 1900, e no que analizaba o proceso de disgregación do granito galego e que presenta a primeira descrición coñecida dunha "cachola" ou "tafone" feita en Galicia, e a terceira a nivel mundial. Aínda que neste artigo nega que Galicia se vise afectada polo glaciarismo, a viaxe posterior por Ramilo, Viana do Bolo, faino cambiar de opinión como rexistrou no artigo "Fjallvandringar i Galicien och Zamora" (1899), que supón a primeira descrición do glaciarismo galego.

Durante a súa estadía coñeceu a varios científicos galegos como Antonio García Varela, Baltasar Merino e Ernesto Caballero; máis estreita foi a súa relación con Víctor López Seoane, en cuxa casa da Coruña parou entre o 15 de marzo e o 6 de abril de 1899. Ademais, o finlandés revisou as listaxes de narcisos e toxos, así como as criptógamas, de López Seoane, a quen, tamén, agasallou coa colección de briófitas e liques que recollera por Galicia.

Caeu doente no verán de 1899, non podendo trasladarse a América, como agardaba inicialmente, regresou a Finlandia. O seu pasamento tivo lugar en Helsinqui o 25 de setembro dese ano.

Notas
-----

1. 1 2  "Ragnar Hult no Álbum da ciencia". *consellodacultura.org*. Consultado o 2023-08-21.
2. ↑  Rikkinen, Kalevi (1988-01-01). "Ragnar Hult and the emergence of geography in Finland, 1880-1900". *Fennia - International Journal of Geography* (en inglés) **166** (1): 3–192. ISSN 1798-5617.
3. ↑  "Geographers Biobibliographical Studies". *www.bloomsburycollections.com* (en inglés). Consultado o 2023-08-21.
4. ↑  Fraga Vázquez, Xosé Antón; Rikkinen, Kalevi; Vidal Romaní, Juan Ramón (1994). "The visit of the geographer and botanist Ragnar Hult to Galiza in 1899". *Ingenium: cadernos de história das ciéncias e das técnicas do Grupo Interdisciplinar de Traballo "R.M. Aller" do Seminario de Estudos Galegos* (4): 7–67. ISSN 1133-7486.
5. ↑  Uña Álvarez, Elena de; Vidal Romaní, Juan Ramón (2005). "Los "Misteriosos caminos" de la alteración en las rocas graníticas: descripciones de Ragnar Hult (1899) y nuevos datos en Monte Alegre (Ourense, Galicia)". *Minius: Revista do Departamento de Historia, Arte e Xeografía* (13): 343–354. ISSN 1131-5989.
6. ↑  "A viaxe invisible do científico Ragnar Hult por Galicia en 1899". *Praza Pública*. 2016-02-01. Consultado o 2023-08-21.
7. ↑  Fraga Vázquez, Xosé Antón (1994). "Ragnar Hult: as excursións dun científico finlandés en 1899 pola Galiza" (PDF). *Cerna: Revista galega de ecoloxía e medio ambiente* (12-13): 40–41. ISSN 1136-2677.

Véxase tamén
------------

### Bibliografía

* Fraga, Xosé Antón: Ragnar Hult. Publicado o 23/12/2012 no Álbum de Galicia (Consello da Cultura Galega)
* Rikkinen, K. (1988). Ragnar Hult and the emergence of geography in Finland, 1880-1900. *Fennia - International Journal of Geography*, *166*(1), 3–192.

### Ligazóns externas

* Sociedade Xeográfica de Finlandia (en finlandés e inglés)

|  |  |
| --- | --- |
| Control de autoridades | 
* Wd: Q446745
* WorldCat
* VIAF: 52897148
* Botanist: Hult
* FAST: 355437
* GND: 134131185
* ISNI: 0000 0000 4415 3480
* LCCN: n95043881
* SELIBR: 364752
* SUDOC: 102939438

 |